Il-linja tal-ajru Emirates bdiet kampanja dinjija ta' reklutaġġ matul is-sitt xhur li ġejjin, bl-għan li jibdew jaħdmu 3,000 membru tal-ekwipaġġ u 500 impjegat tal-ajruport fiċ-ċentru tagħha ta' Dubaj. Fi stqarrija, Emirates qalet li t-tip ta' impjieg huwa bbażat f'Dubaj u jinkludi rwoli li fihom wieħed irid jaqdi lill-klijenti li jużaw l-Emirates biex isiefru. Iż-żewġ impjiegi joffru opportunitajiet tajbin għal nies dħulin, enerġetiċi u dawk li lesti jgħinu f'dak kollu li l-klijenti jkollhom bżonn bħala ambaxxaturi ta' Emirates. Dawk kollha interessati japplikaw bħala membri tal-ekwipaġġ jew bħala aġenti tal-ajruport , jistgħu jfittxu aktar informazzjoni, u jibagħtu l-applikazzjoni tagħhom hawn . Din il-linja tal-ajru, li ilha għal dawn l-aħħar 23 sena tospita s-suq Malti, bħalissa topera tliet titjiriet fil-ġimgħa lejn Dubaj, b'titjiriet lejn aktar minn 120 destinazzjoni f'sitt kontinenti. Minkejja l-pandemija, Emirates qalet, hija mxiet mar-rilaxx tar-restrizzjonijiet tal-Covid-19 biex kompliet topera madwar id-dinja. Matul ix-xhur li għaddew, il-kumpanija tal-ajru reġgħet bdiet tħaddem lill-bdoti tagħha, lill-membri tal-ekwipaġġ, u impjegati li kienu wieqfa meta t-titjiriet tul l-2020 kellhom jiġu mwaqqfa minħabba l-pandemija. Fl-istqarrija tagħha, Emirates qalet ukoll li permezz tar-rispons qawwi kontra l-pandemija, kif ukoll il-programm tal-vaċċinazzjoni fl-Emirati Arab Magħquda, il-belt ta' Dubaj setgħet terġa' tilqa' numru ta' turisti u negozji minn Lulju 2020.